สังคมข่าวหุ้น
*... เสียวหลุด 1,500 จุด ...
19 ก.พ. 2563

เกียรติก้อง ว่องไวยากร
*… เสียวหลุด 1,500 จุด …
*… ตลาดหุ้นไทยไม่ฟื้น โอกาสไปทดสอบแนวรับ 1,500 จุดมีสูงวันนี้ ความหวังตอนนี้รองบประมาณปี 2563 เข้ามาประคองให้เร็วที่สุด “อุตตม” คาดว่าเม็ดเงินงบประมาณแสนล้านจะเข้าสู่ระบบเดือน พ.ค.นี้ พร้อมมาตรการกระตุ้นเศรษฐกิจชุดใหญ่ ที่คาดว่าจะเข้าที่ประชุมคณะรัฐมนตรีในสัปดาห์หน้าเน้นช่วยกลุ่มท่องเที่ยว ที่รับผลกระทบจากโรคระบาดไวรัสโควิด-19 ที่กระทบเศรษฐกิจไปทั่วโลก รวมทั้งไทย ทำให้ตลาดหุ้นยังขาดปัจจัยบวกใหม่มาหนุน แนวรับ 1,495 จุด แนวต้าน 1,515 จุด …
*… BAM ไม่ผ่านแนวต้าน 30 บาท หลังฟิทช์ปรับลดเครดิตต่ำกว่าคาด เหลือแค่ BBB+ เท่านั้น กองทุนเลยพากันเทขายหนักมือวานนี้ ส่วนน้องแมงเม่าเล่นรอบกันสนุกสนาน วิ่งขึ้นวิ่งลงเป็นลูกคลื่น ส่วนกำไรไตรมาสที่ 4 ประกาศสัปดาห์หน้า รอลุ้นกัน …
*… BDMS และ BTS รับข่าวดี MSCI เพิ่มน้ำหนัก มีผลวันที่ 28 ก.พ.นี้ ณ ราคาปิด ส่วนพรุ่งนี้รอลุ้น SAWAD เข้าคำนวณดัชนีฟุตซี่ เป้า 87 บาท ขณะที่ BDMS มีกำไรพิเศษ Q4 ราคาเป้าหมาย 27.50 บาท BTS เป้าหมาย 12 บาท …
*… คลื่นลูกใหม่ “ปริทัศน์ เพชรอำไพ” รองกรรมการผู้จัดการ บริษัท เมืองไทย แคปปิตอล หรือ MTC ลูกชายบอสชูชาติ มาตามแบบฉบับของคนรุ่นใหม่ กล้าได้กล้าเสีย ล่าสุดเพิ่มทุนเมืองไทย ลิสซิ่ง หรือ MTLS ใช้รุกตลาดลีสซิ่งรถมอเตอร์ไซค์ใหม่ มาร์จิ้นสูง 28% จากสินเชื่อจำนำทะเบียนรถที่ได้แค่ 21-22% งานนี้มีทั้งข้อดีและเสีย กำไรเพิ่ม แต่ก็ต้องระมัดระวังหนี้เสียพุ่งด้วย แต่ถ้าไม่เสี่ยงอยู่เฉย ๆ กำไรก็จะลดไปเรื่อย ๆ เนื่องจากสภาพการแข่งขันและสภาพเศรษฐกิจ เดิมพันจึงต้องสูงหน่อย …
*… บัณฑิต สะเพียรชัย กรรมการผู้จัดการใหญ่ บมจ.บีซีพีจี หรือ BCPG กางแผนปี 2563 เดินหน้าขยายธุรกิจพลังงานหมุนเวียนอย่างต่อเนื่อง โดยเฉพาะในกลุ่มประเทศ CLMV ล่าสุดเข้าลงทุนโครงการโรงไฟฟ้าพลังน้ำ แห่งที่ 2 ขนาดกำลังการผลิตตามสัญญา 45 เมกะวัตต์ ในเมืองเชียงขวาง สาธารณรัฐประชาธิปไตยประชาชนลาว …
*… ถล่มขายหุ้นโรงไฟฟ้า หลังจากที่ราคาปรับขึ้นมาเกินพื้นฐานไปมาก หลายตัวร่วงหนัก ทั้ง GULF, GPSC, BGRIM เขย่ากันใหม่ หาระดับราคาที่เหมาะสม น้องแมงเม่าติดดอยรอรถมารับกันถ้วนหน้า รอบใหม่คงต้องใช้เวลา ขึ้นอยู่กับว่ากองทุนจะเข้ามาลากเมื่อไหร่ …
*… SCB สงสัยจะมีข่าวดีรออยู่ วานนี้บิ๊กล็อตเข้ามาอย่างต่อเนื่อง ราคาพุ่งสวนทางกับกลุ่มแบงก์และตลาดหุ้นไทย สงสัยว่าจะมีดีลใหญ่ซื้อกิจการเหมือนกับแบงก์กรุงเทพหรือกสิกรไทยหรือเปล่า หรือว่าจะมีปันผลพิเศษให้อีกนะ …
*… บริษัท บริหารสินทรัพย์สุขุมวิท จำกัด (บสส.) หรือ SAM เชิญชวนลูกค้าปรับโครงสร้างหนี้รายย่อยในเขตกรุงเทพฯ และปริมณฑล เข้าร่วมงาน “เปิดบ้านทำงานวันหยุด” ในวันเสาร์ที่ 22 กุมภาพันธ์นี้ ตั้งแต่เวลา 8.30-16.00 น. ณ สำนักงานใหญ่ อาคารซันทาวเวอร์ส เอ ชั้น 27 ถ.วิภาวดีรังสิต กรุงเทพฯ เพื่อช่วยแก้ไขปัญหาภาระหนี้สิน และอำนวยความสะดวกให้แก่ลูกค้าที่ไม่สะดวกติดต่อในวันทำการได้มีโอกาสเข้ามาพูดคุยปรึกษาหาแนวทางแก้ไขร่วมกัน สอบถามข้อมูลเพิ่มเติมได้ที่ 02-686-1800 ลูกค้าสามารถติดตามข่าวสารและกิจกรรมดี ๆ ของ SAM ได้ที่ www.sam.or.th หรือกดติดตาม Facebook Fanpage SAM บริษัท บริหารสินทรัพย์สุขุมวิท จำกัด Line โดย ADD ID Line @NPLbySAM